“Oʻzsanoatqurilishbank” aksiyadorlik tijorat bankining moliyaviy barqarorligini mustahkamlash va xususiylashtirishni jadallashtirishga oid qoʻshimcha chora-tadbirlar toʻgʻrisida
(resolution, 2025-09-22)

“Oʻzsanoatqurilishbank” aksiyadorlik tijorat bankining (keyingi oʻrinlarda — “Oʻzsanoatqurilishbank” ATB) moliyaviy barqarorligi va investitsion jozibadorligini hamda operatsion samaradorligini oshirish, xususiylashtirishga tayyorlash va bank tizimiga strategik investorlarni jalb qilish maqsadida: 1. Quyidagilar: Xalqaro moliya korporatsiyasi (keyingi oʻrinlarda — XMK) hamda Yevropa tiklanish va taraqqiyot bankidan (keyingi oʻrinlarda — YETTB) jami 125 million AQSH dollari miqdoridagi “Oʻzsanoatqurilishbank” ATBning qoʻshimcha chiqarilgan oddiy aksiyalariga konvertatsiya qilish imkoniyati bilan kredit liniyalari jalb qilinganligi; XMK, Osiyo taraqqiyot banki (keyingi oʻrinlarda — OTB) va YETTBning “Oʻzsanoatqurilishbank” ATBni transformatsiya qilish va xususiylashtirish masalalari boʻyicha qoʻshma tavsiyalari taqdim etilganligi maʼlumot uchun qabul qilinsin. 2. Oʻzbekiston Respublikasi Prezidenti huzuridagi Strategik islohotlar agentligi (keyingi oʻrinlarda — Agentlik), Davlat aktivlarini boshqarish agentligi hamda Tiklanish va taraqqiyot jamgʻarmasining “Oʻzsanoatqurilishbank” ATBning investitsion jozibadorligini oshirishga qaratilgan quyidagi takliflari maʼqullansin: a) “Oʻzsanoatqurilishbank” ATB Kuzatuv kengashi tomonidan Bank boshqaruv raisi va uning aʼzolarini mustaqil ravishda tayinlash va lavozimidan ozod qilish amaliyotini toʻlaqonli joriy etish hamda bu borada tayinlash va ragʻbatlantirish qoʻmitasi rolini kuchaytirish; b) “Oʻzsanoatqurilishbank” ATB xususiylashtirilgunga qadar bank oddiy aksiyalari boʻyicha dividend toʻlanmagan holda uning sof foydasini taqsimlamaslik; v) 2023-yilning yakuniga qadar: OTB bilan 50 million AQSH dollari miqdoridagi kredit mablagʻlarini “Oʻzsanoatqurilishbank” ATBga jalb qilish hamda mazkur kredit mablagʻlarini bank aksiyalariga konvertatsiya qilish imkoniyatini berish boʻyicha bitimni imzolash; XMKning 40 million AQSH dollari miqdoridagi subordinar qarz mablagʻlarini jalb qilish; bankning rahbarlik lavozimlariga xorijiy mutaxassislarni jalb qilish; YETTB, XMK va OTB bilan hamkorlikda ekologik, ijtimoiy va korporativ boshqaruv (ESG) tamoyillarini joriy etish; xalqaro moliya institutlari va ekspertlarni jalb etgan holda “Oʻzsanoatqurilishbank” ATBni uch yillik rivojlantirish va raqamli transformatsiya qilish strategiyasini ishlab chiqish; XMK koʻmagida 100 million AQSH dollari miqdorida “yashil” obligatsiyalarni mahalliy va xalqaro kapital bozorlarida muomalaga chiqarish; 3. Agentlik bosh direktoriga Oʻzbekiston Respublikasi nomidan “Oʻzsanoatqurilishbank” ATB kapitaliga xalqaro moliya institutlarining mablagʻlarini jalb qilish boʻyicha muzokaralar olib borish hamda tegishli hujjatlarni imzolash vakolati berilsin. 4. “Oʻzsanoatqurilishbank” ATBga bankni xususiylashtirish va transformatsiya qilish jarayonida, Kuzatuv kengashi tomonidan tasdiqlangan nizomga muvofiq malakali mutaxassislardan iborat tanlov komissiyasi tomonidan mustaqil ravishda quyidagi xarid jarayonlarini amalga oshirish va toʻgʻridan-toʻgʻri shartnomalar tuzish huquqi berilsin: xalqaro yuridik, auditorlik kompaniyalari, investitsiya maslahatchilari va investitsiya banklari, ilgʻor xorijiy va mahalliy taʼlim muassasalari, yuqori malakali xorijiy ekspert va konsultantlarni jalb etish; axborotlashtirish qurilmalari, dasturiy taʼminotlar va bankomatlarni yetkazib beruvchi kompaniyalar bilan shartnomalar tuzish. 5. Iqtisodiyot va moliya vazirligi bir oy muddatda “Oʻzsanoatqurilishbank” ATBga ajratilgan umumiy qiymati 1 280,12 milliard soʻm miqdoridagi kredit liniyasi mablagʻlari dastlabki shartlarni oʻzgarishsiz qoldirgan holda subordinar qarz sifatida qayta rasmiylashtirilishini taʼminlasin. 6. Oʻzbekiston Respublikasi Prezidentining va Oʻzbekiston Respublikasi Hukumatining ayrim qarorlariga ilovaga muvofiq oʻzgartirishlar va qoʻshimcha kiritilsin. 7. Mazkur qarorning ijrosini nazorat qilish Oʻzbekiston Respublikasi Prezidenti huzuridagi Strategik islohotlar agentligi bosh direktori Sh.A. Vafayev zimmasiga yuklansin. 1. Oʻzbekiston Respublikasi Prezidentining 2022-yil 18-martdagi “Iqtisodiyotda davlat ishtirokini yanada qisqartirish va xususiylashtirishni jadallashtirishga oid qoʻshimcha chora-tadbirlar toʻgʻrisida”gi PQ-168-son qarorining 7-bandida: a) birinchi xatboshidagi “Moliya vazirligi” soʻzlari “Strategik islohotlar agentligi” soʻzlari bilan almashtirilsin; b) ikkinchi xatboshidagi “2022-yil 1-oktabrga qadar” soʻzlari “2024-yil 1-martga qadar” soʻzlari bilan almashtirilsin; v) uchinchi xatboshi quyidagi tahrirda bayon etilsin: “Xalqaro moliya korporatsiyasi, Yevropa tiklanish va taraqqiyot banki hamda Osiyo taraqqiyot bankini jalb qilgan holda 2024-yil yakuniga qadar “Oʻzsanoatqurilishbank” ATB va 2025-yil yakuniga qadar “Asakabank” ATBning davlat ulushlari xususiylashtirilishini taʼminlasin”; g) toʻrtinchi xatboshidagi “2023-yil 1-iyulga qadar” soʻzlari “2025-yil 1-yanvarga qadar” soʻzlari bilan almashtirilsin. 2. Vazirlar Mahkamasining 2021-yil 29-martdagi “Oʻzsanoatqurilishbank” aksiyadorlik tijorat bankini xalqaro moliya institutlari ishtirokida xususiylashtirish va transformatsiya qilish chora-tadbirlari toʻgʻrisida”gi 161-son qarorida: a) quyidagi mazmundagi 21-band bilan toʻldirilsin: “21. Bankni xususiylashtirish va transformatsiya qilish ishlarini jadallashtirish maqsadida: Bank tomonidan yangi beriladigan kreditlar bozor tamoyillari va xatarlarni boshqarish tizimidan kelib chiqqan holda bank siyosati asosida ajratiladi; Bankning Kuzatuv kengashi raisi 2023-yil 31-avgustga qadar uning mustaqil aʼzolari orasidan saylanadi”; b) 3-bandning uchinchi xatboshisi chiqarib tashlansin; v) 6-bandning ikkinchi xatboshisidagi “2023” raqami “2024” raqami bilan almashtirilsin; g) 8-bandning toʻrtinchi xatboshisidagi “XMKga” qisqartmasi “xalqaro moliya institutlariga” soʻzlari bilan almashtirilsin. 3. Vazirlar Mahkamasining 2021-yil 28-dekabrdagi 778-son qarori bilan tasdiqlangan 2023-yil yakuniga qadar “Oʻzsanoatqurilishbank” aksiyadorlik tijorat bankini xususiylashtirish boʻyicha “yoʻl xaritasi”da: a) 6-pozitsiyada: “Chora-tadbirlar” ustuni quyidagi tahrirda bayon etilsin: “Mustaqil aʼzolar orasidan Bank Kuzatuv kengashi raisini saylash”; “Ijro muddati” ustunidagi “Xalqaro moliya institutidan kredit liniyasini konvertatsiya qilish toʻgʻrisidagi xabarnoma olingandan keyin 90 kun muddatda” soʻzlari “2023-yil 31-avgustga qadar” soʻzlari bilan almashtirilsin; b) 38-pozitsiyaning “Amalga oshirish mexanizmi” ustunidagi 1-band chiqarib tashlansin; v) 41-pozitsiyada: “Chora-tadbirlar” ustunidan “2023-yil yakuniga qadar” soʻzlari chiqarib tashlansin; “Ijro muddati” ustunidagi “2023” raqami “2024” raqami bilan almashtirilsin; “Masʼullar” ustunidagi “Moliya vazirligi” soʻzlari “Strategik islohotlar agentligi” soʻzlari bilan almashtirilsin.